## Susana Camarero: “Accelerarem l’obertura del centre de dia de Meliana per a atendre les persones majors dependents del municipi”

*** La vicepresidenta segona ha visitat aquesta infraestructura de Meliana, que es troba paralitzada des que van acabar les obres
* La construcció ha suposat una inversió de 3,3 milions d’euros i tindrà capacitat per a 40 persones majors dependents**

La vicepresidenta segona i consellera de Serveis Socials, Igualtat i Habitatge, Susana Camarero, ha assegurat, aquest matí, que el Consell “accelerarà la posada en marxa al més prompte possible del centre de dia de Meliana per a donar cobertura i atenció a les persones majors en situació de dependència del municipi i donar resposta a la demanda dels veïns i veïnes de la localitat i de la comarca”.

La visita a Meliana s’emmarca dins de la ronda de visites i trobades que Susana Camarero realitza “per a conéixer les necessitats i prioritats en recursos i infraestructures socials dels municipis de la Comunitat Valenciana i agilitzar el funcionament dels serveis necessaris per a millorar la qualitat de vida de les persones que més els necessiten”.

Després de la reunió que ha mantingut a l’ajuntament de Meliana amb l’alcaldessa, Trinidad Montañana, la vicepresidenta segona ha visitat el nou centre de dia per a persones majors, que pertany a la xarxa de centres de l’Institut Valencià de Serveis Socials (IVASS) i està gestionat per la Vicepresidència Segona i Conselleria de Serveis Socials, Igualtat i Habitatge.

El centre tindrà capacitat per a 40 persones majors en situació de dependència i, tal com han confirmat la vicepresidenta segona i l’alcaldessa després de la trobada, “les places del centre s’adjudicaran principalment a les persones majors residents a Meliana”.

D’aquesta manera, ha indicat Camarero, es donarà resposta a la “gran demanda que hi ha d’aquesta mena de recursos”, ja que ofereixen una atenció integral a les persones majors per a realitzar les activitats bàsiques de la vida diària i que requereixen atenció de caràcter assistencial, rehabilitador i biopsicosocial, amb la finalitat de millorar-ne o mantindre’n el nivell d’autonomia personal.

La vicepresidenta segona ha recordat que, així mateix, els centres de dia proporcionen als familiars o persones cuidadores “el suport i l’orientació necessària” per a facilitar la seua atenció, per tal d’afavorir la permanència de les persones majors en el seu ambient familiar i social.

El centre de dia de Meliana destaca per les tècniques de bioconstrucció amb les quals s’ha realitzat, utilitzant la palla d’arròs i fusta com a materials principals. Es tracta del sistema més sostenible amb el qual es pot construir hui dia.

Fecha: 30/08/2023